**ՔԵՌԻՆ ՈՒ ԵԳԱՆԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Մի մարթ ու կնիկ են ըլըմ։ Էդ մարթը մի լավ լուձ եզնով ու մի չթով ֆող ա վարըմ, ապրուստ դըզըմ, ինքն էրեսը տենըմ չի, չիմ կնիկը քոռ ու փուչ ա անըմ, իրա սիրեկաննու հետ լափըմ։ Էդ մարթն էլ բան չի գլխի ըլըմ, մի խեղճ ու կրակ հայվանի մինն ա ըլըմ։ Գնըմ ա իրա քվոր տղին բերըմ, որ չութ վարելիս քոմագ անե, էդ փչացածը շատ շունն ա ըլըմ, ձեռաց գլխի յա ըլըմ իրա քեռեկնգա արարմունքնին։

Ասըմ ա.— Քեռի ջան, ես ըստի կկենամ, քեզ քոմագ կանեմ։

Քեռեկինը մարթի վրա կտաղըմ ա, փըրփրըմ, ասըմ ա.— Վայ տամ քու գլխին, մթամ հաց շատ ունիս որ դուն ուտես, դրան էլ ջոգ ես բերըմ գլխներուս խաթա՞։

Ասըմ ա.— Այ կնիկ, քոմագ չունիմ, բան չի կա, հլբաթ մի կտոր հաց էլ կլի, որ սա ուտե մեզ հետ։

Վերչը եգանը կենըմ ա իրա քեռու տանը։ Մի քանի օր որ անց ա կենըմ, դա բուսու ա պհըմ, տենըմ ա, որ իրա քեռեկինը իրանց քյոխվի տղի հետ շատ ա սիլի-բիլի անըմ։ Էքսի օրը, որ քեռու հետ լութը լձած տանելիս են ըլըմ, մհանա յա անըմ, ասըմ ա.— Քեռի, ճիպոտը մտահան եմ արել, դու չութը քշե, ես գնամ բերեմ։

Եդ ա դառնըմ, գալիս ա կտրովը թաքուն անգաճ ա դնըմ, տենըմ ա հրե քյոխվի տղեն տանը, քեռեկնգա հետ փթաթորված, զրից են անըմ։

Քյոխվի տղեն ասըմ ա.— Բա հմի ես գնըմ եմ գութանը, ճաշին ո՞նց տինք իրար տենալ։

Ասըմ ա.— Դու քու տեղն ասա, ես կհազրեմ, լավ խորակ կեփեմ, կբերեմ։

Ասըմ ա.— Ես փլան հանդըմն եմ, ընդի մենակ մեր եզն ա չալ, Էնա չալ եզը կասես ու կգաս։

Եգանն էդքանն իմանըմ ա թե չէ, թողըմ ա, գնըմ քեռուն հասնըմ։

Գնըմ են ֆողը վարըմ, որ ճաշվա վախտը գալիս ա, ասըմ ա.— Քեռի ջան, ես շոքեցի, շաբիքս հանիլ տիմ։

Շաբիքը հանըմ ա ու եզան մեչկովը փթաթըմ, եդ վարըմ են։ Հլե մին էլ տենըմ են, որ հրես քեռեկինը քրդնքամտած, էրկու ջուռա խորակը ջոգ-ջոգ ըմանըմ, բերուց։ Գալիս ա ֆողի ծերը հասնըմ, որ տենըմ ա իրա մարթին ու եգանին ա թուշ էլել, մնըմ ա հուշ էլած, հմա էն անսկամն ա, իրան կորցնըմ չի։

Եգանը վազըմ ա աղաքը, ասըմ ա.— Ապրի քեռեկինս, մեզ հմար խորակ ա բերել, յավաշ մի քոմագ անեմ։

Գնըմ ա ձեռիցն առնըմ, բերըմ են բաց անըմ, տենըմ են մի ըմանըմ հավն ա չխրթմա արած, մի ըմանըմն՝ ձվաձեղ։

Մարթն ասըմ ա.— Ա՛յ կնիկ, էս ո՞րդիան ես սրանք բերել, մեր քյասիբ տանը ըսկի չոր ու ցամաք հաց էլ չի կար։

Ասըմ ա.— Այ մարթ ջա՛ն, ըսօր վարթեվոր ա, խալխը չիմ ուրախանըմ են, ես էլ մի հավ ունեի պհած, ասի շինեմ, բերեմ ձեզ ուտացնեմ։

Մարթն էլ դե գլխի չի ըլըմ, ուրխանըմ ա, նստըմ են կուշտ ուտըմ, ղրաղ ըլըմ։ Նա նհե մրթշորված նստըմ ա, նստըմ, դարդակ ըմաննին վեր ա ունըմ փոր ու փոշման տուն գալի, էլ դարդակ ո՞ր էրեսով գնա սիրեկանի կուշտը։ Էքսի օրը եդ քեռին ու եգանը եզնիքը լձում են, քշըմ դբա ֆողը։

Ճամփու կիսիցը եգանը եդ մհանա յա անըմ, ասըմ ա,— Վո՜ւյ, քեռի ջան, ջնջիլը մտահան եմ արել, դու քշե, ես գնամ մի սհաթըմը բերեմ։

Գալիս ա եդ կտրիցն անգաճ ա դնըմ։ Եդ տենըմ ա, որ սիրեկանը հրե տանը։

Քյոխվի տղեն ասըմ ա.— Էն խի՞ չի էրեկ էկար, աչկս ջուր կտրեց, չկելը ճամփա պհեցի։

Ասըմ ա.— Ես ի՞նչ անեմ, սհե՛-սհե՛։

Ասըմ ա.— Էդ էն փլված եգանի բաները կլին, հլբաթ գլխի յա էլել։

Հըմի էլ ասըմ ա.— Դե ըսօր կգաս, ես խնձորը կլպելով կգնամ, դու ըզովը կգդնիս։

Եգանը եդ անգաճ ա դնըմ, ըտի էնքան կենըմ ա, քյոխվի տղեն դուս ա գալի գնըմ։ Դա թաքուն դրա եդնա խնձորի կլպնին հվաքելով, տանըմ ա իրանց ֆողի ճամփենին շաղ տալի, շաղ տալով գնըմ ա հասնըմ ֆողը։

Քեռին ասըմ ա.— Էդ խի՞ եդացար։

Ասըմ ա.— Քեռի ջան, քեռեկինն ըսօր էլ տի խորակ բերիլ, քոմագ անեի, դրա հմար եդացա։

Եդ իրանց վարն անըմ են։ Մին էլ տենըմ են հրես քեռեկինը եդ քրդեքըմը մտած, էրկու ըմանըմը խորակը ձեռին, էկավ։ Եգանը եդ վազ տալով գնըմ ա աղաքը, ձեռիցն առնըմ, բերըմ։ Հմի էլ բրնձե փլավ ա ըլըմ բերած, մին էլ մեղրն ու կարագ։ Դրանք ուտըմ են պրծնըմ, քեռեկինն ասըմ ա.— Դե ես գնըմ եմ խեչըմն ուխտ անեմ, գամ։

Նա հլե դարի քամակն ա անց կենըմ, եգանը քեռուն ասըմ ա.— Քեռի ջան, դու եզնիքը լձե, ես գնըմ եմ ջրվեթի։

Պատ ա տալի սարի քմակովը շուռ գալի, գնըմ խեչըմը տապ անըմ մի վենձ քարի տակի։

Քեռեկինը գալիս ա խեչը հասնըմ, լոքըմ ա սրփի քարերիցը պաչըմ, ասըմ ա.— Դուն իմ մուրազը տաս, էրեսըս ոտիդ տակը։

Քարի տակիցը եգանն ասըմ ա.— Ո՛վ սուրփ քրիստոնյա, ասա, մուրազդ տամ։

Դա հե գիդենըմ ա, թե խեչն ա իրա հետ խոսըմ։

Ասըմ ա.— Իմ մուրազն էն ա, որ եգանն ու իրան քեռին մեռնին, ես իմ սիրեկանի հետ հալալ սեր քաշեմ։

Ասըմ ա.— Հենց էս ըրիգու կգնաս տուն, քու սիրեկանը մի չալ եզն ունի, կասես բերի ձեր տանը մորթե, մի լավ ղաուրմա կանես, եգանն ու իրա քեռին կգան կուտեն, դուք ձեր հալալ սերը կքաշեք։

Քեռեկինը ուրխանալով, էդ քարերից պաչելուց եդը խատատ-մատատ գալիս ա։ Եգանն էլ էդ սարովը պատ ա տալի, գալի նրանից թեզ տեղ հասնըմ։ Նա էլ գալիս ա ըմաննին վեր ունըմ, ուրխանալով գնըմ դբա տուն։ Գնըմ ա գեղի ղրաղին ճամփա պհըմ, որ իրա սիրեկանը գա, խեչի ասածնին նրան էլ ասե, ըրիգունն էվետ թհենց անեն։ Քյոխվի տղեն էդ օրն էլ որ տենըմ ա եկավ ոչ, դեռ հլա օր ա ըլըմ, գութանն աղաք ա անըմ, տուն գալի, որ ասե՝ ինձ քանի՞ խափես։

Գալիս ա գեղի ղրաղին նրանից իմանըմ ա վասմ ու հալը, էլ չըրանըմ չի, ինքն էլ ա ուրխանըմ, որ մթամ թե ամեն ցավից ու չոռից պրծնիլ տի։ Ըտի էվետ չալ եզը վեր ա թողըմ, աղաք անըմ, բերըմ են, էն անսկամի հետ մորթըմ, մի լավ ղաուրմա անըմ, որ գալ տին. մթամ ըրիգունը ուտեն, որ մեռնին։

Ըրիգնադեմ եգանը քեռուն ասըմ ա.— Ըրիգունը միս տինք ուտիլ, քեռեկինը մեզ հմար ղաուրմա յա արել։

Ասըմ ա.— Ի՞նչ ես շաշ ու մաշ խոսըմ, տանն ի՞նչ ունինք, որ մեզ հմար ղաուրմա անե։

Ասըմ ա.— Քեռի ջան, ըսօր դուն ինձ անգաճ արա, փոշմանիլ չես, ես ինչ կանեմ՝ դուն էլ արա։

Քեռին էլ դրան շատ ա սիրըմ, ասըմ ա.— Լավ։

Գալիս են գեղի ղրաղը հասնըմ, ինքը մի վենձ քար ա վեր ունըմ, դնըմ ծոցըմը, քեռուն ասըմ ա.— Դե դուն էլ վի կալ։

Մինն էլ քեռին ա վեր ունըմ։ Գալիս են տուն հասնըմ, էն քյոխվի տղեն էլ ծալքի տակին տապ արած ա ըլըմ։

Եգանն ասըմ ա.— Քեռեկին, էս ի՞նչ միս ա։ Քեռին էլ ա եգանի պես հարց ըլըմ։

Էն անըսկամն ասըմ ա.— Աստոծ մեզ հմար մատաղ ա ղըրգել, էկեք կերեք։

Եգանն ու քեռին նստըմ են, մի կուշտ ուտըմ, եդնա եգանն ասըմ ա.— Վա՛յ, քեռի ջան, ես մեռա։

Քեռին էլ ասըմ ա.— Վա՜յ, եգան ջան, ես մեռա։

Ասըմ են ու աչկներուն խուփ անըմ, կրավաթի վրա թոլ ըլըմ, սուտ մեռնուկի տալիս։ Քեռեկինն ուրխանըմ ա, հասնըմ ա ծալքը քանդըմ, սիրեկանի հետ փթաթորվըմ։

Սիրեկանը դուս ա գալի, ասըմ ա.— Դե՛ հմի սրանց տանինք ըռադ անենք։ Գալիս ա առաչ քեռուն մի քացի տալի, հմա ժաժ չի գալի։

Գնըմ ա հմի էլ եգանին ա քացի տալի, եգանը վրա ա նըստըմ, ասըմ ա.— Քեռի՚ ջան, ես սղացա։

Քեռին էլ ա վրա նստում, ասըմ ա.— Եգա՛ն ջան, ես էլ սղացա։

Եդնա քյոխվի տղեն վախելուցը եդիվոռ գնալիս տեղը եգանը ծոցիցը քարը հանըմ ա ու տալի դրա գլխովը։ Քյոխվի տղեն թոլ ա ըլըմ, քեռին էլ իրա ծոցիցն ա քարը հանըմ, տալի գլխովը, դա ըտի ֆոքին տալիս ա, հանքչըմ։

Քեռին դեռ հլա գիդենըմ չի, թե դա քյոխվի տղեն ա. եփ որ տենըմ ա, ձեռները թիլանըմ ա, ասըմ ա.— Եգան, քու տունը չքանդվի, էս ի՞նչ օյին բերիր իմ գլուխը։

Ասըմ ա.— Դու վախիլ մի, քեռի ջան, ես սրան հենց կորցնեմ, որ իզն ու թոզն ըրեվա ոչ։

Հմա քեռեկինն ընդի՝ լիզուն լալկվել ա, մի բան էլա կարըմ չի խոսի, սփրթնած կագնել ա։ Եգանը գալիս ա էդ մեիդը շլակըմ, դուս տանըմ։ Իրանց գեղըմն էլ մի ջղացպան ա ըլըմ, որ չկելը բողազը թաց չէին անըմ, սուփրա-սեղանով չէին ջաղացը գնըմ, ոչում հատիկ էլ աղըմ չի։

Գնըմ ա դռնիցը ձեն տալի, ասըմ ա.— Դուռը բաց արա, հատիկ ունիմ աղալու։

Ջղացպանը ձեն չի հանըմ։

Մին էլ ասըմ.— Բա՛ց արա, հատիկ ունիմ աղալու։

Ջղացպանը, միչի կռնուց ասըմ ա.— Տո՛ շան տղա, քանի գլուխս ցվացնես, մի շուշա արաղըդ աչկերըս քոռացրել ե՞ն, որ վրես բոլթա ես անըմ։

Որ տենըմ ա բաց չի արավ (առանց էն էլ գիդեր, որ բաց չի անիլ), ասըմ ա.— Ջգրված եմ, բաց արա, թե չէ՝ իմ գլխին օղբաթ կբերեմ։

Ասըմ ա.— Քու հերն էլ անիծած, թե բերես ոչ։

Հլե էդ ասիլն ա տենըմ, հլե մին էլ տենըմ ա բխուրակի ծակովը մինը դվեր ընգավ։

Ջղացպանը որ գալիս ա տենըմ քյոխվի տղեն ըտի շունչը փչած հա, քար ա կտրըմ, ասըմ ա.— Էս ի՞նչ օղբաթ էր, որ իմ գլխին էկավ, հմի ես ի՞նչ ջուղաբ տիմ տալ։

Եգանն էլ կտրիցը թաքուն մտիկ անելիս ա ըլըմ։

Դա որ շատ մտիկ ա անըմ, ասըմ ա.— Իմ վենձ բխուրակըմը ծածկեմ, չկել ըռավոդը տենանք ո՞րդի յա հարմար, տանինք թաղենք, թե չէ քյոխվի ձեռիցը պրծնողը չեմ։ Բերըմ ա բխուրակըմը մոխիրը վրա տալի, պհըմ։

Եգանը գնըմ ա տուն քեռուն ասըմ.— Դուն արխեին կաց։

Ըռավոդը լիսը բաց ա ըլըմ թե չէ, մի շուշա արաղ ա ջեբըմը դնըմ, էն եզան ղաուրմիցն էլ մի աման լքցնում ա, մի անգամըն էլ հետը վեր ա ունըմ, խուրջինը լիքը հատիկը շլակըմ ա, տանըմ ա ջաղացը:

Խնթրելով ասըմ ա.— Ջղացպան ջան, ջղացպան, դուռը բաց արա, քեզ հմար արաղ եմ բերել, ղաուրմա եմ բերել, մի անդամ եմ բերել, թող արա մի խուրջին հատիկս աղամ։

Ջղացպանը դռան ըրանքովը մտիկ ա անըմ, տենըմ ա, ըռխի ջուըը վեր դառնալով բաց ա անըմ, դրան նի ա տանըմ։ Տանըմ ա հատիկը վրեն ածըմ, գալի։

Եգանն ասըմ ա.— Ես մրսըմ եմ, արի կրակ անենք։

Ջղացպանը մին սփրթնըմ ա, եդ-եդ ասըմ ա.— Բի պուճուր բխուրակըմը կրակ արա։

Ասըմ ա.— Իմ ջանը պուճուր բխուրակով գոլանալ չի, վենձըմը տիմ անիլ։

Ջղացպանը ջիզդան սփռթնըմ ա, ասըմ ա.— Չէ, պուճուրը վառե, վենձը խարաբ ա։

Ասըմ ա.— Տո ի՞նչն ա խարաբ, խարաբը ես կսարքեմ, թող վենձը վառենք, մի կրկենի էլ թխենք, ուտենք։

Ասըմ ա ու գնըմ վենձ բխուրակի մոխիրը եդ ա քաշըմ, տենըմ ա քյոխվի տղեն ընդի գոռած ա, ասըմ ա.— Էս ընչե՞ր ես արել, սաղ գեղը ման ա գալի, թե էս ով ա սպանել Քյոխվի տղին։

Ջղացպանը լգլգոցն ա ընգընըմ, ասըմ ա.— Ինչ ուզես կտամ, ինձ ըռեխ մի տալ։

Ասըմ ա.— Սաղ գեղին թլանել ես, հմի էլ քյոխվի տղին ես սպանե՞լ, յավաշ, տես քու գլխին ինչ օյին կբերեմ, դուն էլ ինչ կտենաս։

Ջղացպանը դրա ոտներն ա ընգնըմ, ղանչանք անըմ, ասըմ ա.— Ինձ ըռեխ մի տալ, իմ ունեցածի կեսը քեզ կտամ։

Եդնա գնըմ ա մի տոպրակ ոսկի պհած տեղիցը հանըմ, բերըմ ա տալի եգանին։

Եգանը վեր ա ունըմ, ասըմ ա.— Էս վեր կունիմ, հմա քեզ հետ պայման կանեմ, որ սրանից եդը թողուս խալխը բերեն իրանց հատիկն անհախ աղան ու տանին, որ մնիցը հախ ես վի կալել, կգնամ կասեմ, որ քյոխվի տղին դուն ես սպանել։

Իլլաջն ի՞նչ։ Ջղացպանն ըռազի յա ըլըմ դրա պայմանին, դա ալիրն ու մի տոպրակ ոսկին վեր ա ունըմ, դուս գալի, գալիս ա տուն։

Ըրիգունը որ բանից պրծնըմ են, եգանը հացն ուտըմ ա ու մտնըմ տեղը։ Տենըմ ա, որ քեռին ու քեռեկինը քչփչում են։ Գլուխը կոխըմ ա յորղանի տակն ու սուտ քուն տալի, անգաճ ա դնըմ:

Քեռեկինը մարթին ասըմ ա.— Սա մեր գլխին օղբաթ շատ տի բերիլ, հմի որ իմանան, գդնուն, ի՞նչ ջուղաբ տիս տալ։

Մարթն էլ գլխի չի, թե բանը ոնց ա, կնիկն էլ ստանա յա, մարթու աչկերը կապըմ ա, էն նաչարը բան չի գլխի էլած ըլըմ:

Մենակ վախիցը գիդե ոչ ինչ անե, ասըմ ա.— Ըսօր-էքուց ինձ բռնիլ տին։

Կնիկն ասըմ ա.— Ա՛յ մարթ, արի մեր էլած-չելածը հվաքենք, էքուց ես էլ գաթա-մաթա կթխեմ, մեր ճամփու պաշարը հազիր կանեմ, քշերը թաքուն վի կենանք, մի տեղով գլուխներուս առնինք-կորչինք, թե չէ սա մեր գլխին օղբաթ տի բերիլ, ֆողով-ջրով կորցնիլ տի։

Մարթը միտկն ա անըմ ու կնգա խելքին ա ընգնըմ։ Դրանք չիմ եգանն անգաճ ա դնըմ։ Էքսի օրը, քեռեկինը եղ ա ունենըմ պհած, հանըմ ա գաթա թխըմ, հաց ա թխըմ, չիմ, ամեն ինչն էլ հազիր ա անըմ, մարթն էլ բերըմ ա մի վենձ քթոցըմ դասըմ, որ քշերը շլակի, ճամփա ընգնին։

Ըրիգունը մթնըմ ա, եգանն ասըմ ա.— Էտ ո՞նց ա քնըմ չե՞ք։

Ասըմ են.— Քուններուս տանըմ չի, դու քընի։

Ասըմ ա.— Չէ՛, դուք էլ քնեցեք, որ իմ քունը տանի։

Դրանք էլ շորերներուն հանըմ են, մտնըմ տեղներուն, որ բալի խափեն քնացնեն։ Եգանը տենըմ ա եդ դրանք քչփչըմ են, ասըմ ա.— Էլավ ոչ, ըտի մի բան կա, քնըմ չեք։

Կնիկը մարթի անգաճն ա մտնըմ, ասըմ ա.— Արի քնինք, բալի կարծիք չի անե, քշերվա կեսին որ որցակը կանչե, ես կզարթնիմ, էն վախտը դա խորը քնած կլի, կթողունք ու ճամփա կընգնինք։

Մարթն ասըմ ա.— Լավ էլ ասըմ ես, ես հլե շատ եմ բեզարել, մի քիչ աչկըս կպցնեմ, որ կարենամ էդքան բեռը տանիմ։

Դրանք քնըմ են, թե չէ, եգանը սուս ու փուս վեր ա կենըմ, բերըմ ա իրա տեղը մի քոթուկ ա դնըմ, էն քթոցի գաթենին ու հացերն էլ դռդակըմ ա, շատը դես-դեն ա անըմ, իրա բերած էն մի տոպրակ ոսկին էլ հետը մտնըմ ա քթոցի մեջը, եդնա մի քանի գաթա ու հաց էլ վրեն դասըմ։

Քշերվա կիսին որցակը որ կանչըմ ա, կնիկը մարթին բոթըմ ա, ասըմ.— Քանի շնթռած ա, վեր կաց կորչինք։

Վեր են կենըմ, գալիս են տենըմ տեղը նհենց դմբուզ ա, էլ ձեռ չեն տալի, մարթը գնըմ ա անսաս քթոցը շլակըմ, ասըմ ա.— Այ կընիկ, էս ի՞նչ ծանդրն ա, էս ի՞նչ շատ ես թըխել։ Կնիկն ասըմ ա.— Վայ տամ նրա գլխին, բա թողեի, որ նա զխտվե՞ր, գնա, բան չի կա, մեռնիլ չես։

Նաչարը տնքալով անսաս դուս ա ըլըմ, կնիկն էլ եդնեն։ Դրանք էդ մթնաքշերը ճամփա են ընգնըմ, գնըմ են, շատն ու քիչը իրանք գիդեն, գնըմ են հասնըմ մի գեղի ղրաղ։ Էդ գեղի շները դուս են դառնըմ, դրանցնի ըլըմ։ Էդ նաչար մարթն էդ քթոցը շլակին դես ա փետը պտըտըմ, դեն, իլլաջ չի ըլըմ, դրանց կալմեջ են արել, քիչ ա մնըմ հում-հում ուտեն։

Քեռին որ տենըմ ա իլլաջը կտրեց հա, ասըմ ա.— Վա՜յ մի եգանն ըստի դուս գա։

Եգանը քթոցի միչիցը ձեն ա տալի, ասըմ ա.— Քեռի ջան, ես ըստի եմ, քթոցը վեր դի։

Քեռին ու քեռեկինը մնըմ են ըրմացած, շներին էլ են մտահան անըմ, քթոցը վեր ա բերըմ։ Եգանը դուս ա գալի, քեռու ձեռիցը փետն առնըմ ա, մին էս շանը, մին էն շանը, կլանչոցը գձելով հետ ա ածըմ։ Դրանց թափըմ ա, եդ ընգնըմ են ճամփա։ Գնըմ են հասնըմ մի վենձ ջրի ղրաղ, ըտի ասըմ են.— Մի քիչ դինջանանք, բեզարել ենք։

Դինջանըմ են, հաց ու մաց են ուտըմ, եգանն ասըմ ա.— Քունս տանըմ ա, էկեք մի քիչ քնինք, լիսանա, լիսով կգնանք։

Եդնա ինքը սուտ քուն ա տալի, խռրմփացնըմ։

Քեռեկինը մտնըմ ա մարթի անգաճը, ասըմ ա.— Արի սրան գձենք ջուրը, բալի պրծնինք, թե չէ սրանից պրծնիլ չկա։

Էդ վախտը եգանը կողքի վրա շուռ ա գալի։

Մարթը ձեռը դնըմ ա կնգա բերնին, ասըմ ա.— Սուս կաց, կիմանա, դեռ զարթուն ա։

Եդնա իրանք էլ խտոր են ընգնըմ, կնիկն ասըմ ա.— Դե քնի, եփ որ խորը քուն ըլի, քեզ իմաց կանեմ։

Էրկուսն էլ շատ բեզարած են ըլըմ, մի քիչ կենըմ են, էրկուսի քունն էլ տանըմ ա։

Եգանը վեր ա կենըմ, գնըմ ա քեռեկնգա գլխիցը կամաց եդ ա անըմ աղլուխը, կապըմ իրա գլխին, եդնա քեռու կոխկին բոթըմ ա, ասըմ.— Այ մարթ, այ մարթ, եգանը քնած ա, վեր կաց ջուրը գձենք։

Քեռին քնակոլոլ վեր ա կենըմ, գլխիցը մինն ա բռնըմ, ոտներիցն էլ մինը, գձըմ են ջուրը։ Ջրըմը նա մի էրկու ղլղլացնըմ ա, հմա ջուրը խեղդըմ ա, քշըմ ա տանըմ։

Եգանն աղլուխը գլխիցը եդ ա անըմ, ասըմ ա.- Քեռի ջան, էլ վախիլ մի, ամեն դարդից էլ պրծել ես։ Քեռին մնըմ ա զարմացած։

Ասըմ ա.— Էլ զարմանալ մի, նա ուզեր ինձ ջուրը գձես, ես էլ ուզեցի նրան ջուրը գձենք, հմի ով ղոչաղ էր, նա տարած ա, հմա մի օր էլ քու գլուխը տեր ուտիլ, թե ինձ ջուրն էիք գձել։

Ըտի նոր պատմըմ ա, թե ինչ թավուր ա էլել իրա քեռեկինը, եդնա վեր են կենըմ, քթոցն ու էն ոսկին շլակըմ, ճամփա ընգնըմ։ Գնըմ են տենըմ հրես մի հրսանքավոր զուռնա դհոլով հարսն են տանըմ։

Եգանն ասըմ ա.— Ձեր տունը չքանդվի, ոսկին ջուրը տանըմ ա, դուք ըստի հարսի ալավովն եք էլել։

Ասըմ են.— Ո՞րդի ա, ո՞րդի։

Ասըմ ա.— Հրե էն կռան ձորըմը, մենք աման չունինք, թե շատ էինք վի կալել, զոռի քթոցն ու էս տոպրակն ենք լքցրել։

Եդնա մի քանի ոսկի էլ քթոցն ա ածած ըլըմ, ձեռը տանըմ ա քեռու շլակիցը հանըմ, շհանց տալի, տոպրակն էլ իրա ձեռին ա ըլըմ, էն էլ շհանց տալի։ Հրսանքավորնու աչկերը չորս ա դառնըմ։ Էլ տերտեր, էլ քյոխվա, էլ հարուստ, էլ քյասիբ, չիմն էլ թողըմ են ու վազըմ դրա ձորը։ Փեսեն էլ հարսին ա թողըմ, նրանց եդնա վազ տալի։ Հարսը մնըմ ա մենակ, ձիու վրա նստած։

Եգանն ասըմ ա.— Քեռի, էս հարսին որ նրանք թողին ու գնացին, որ ոսկի գդնուն բերեն, նրանք արժան չեն էս հարսին տիրանալու։ Սա ա մեր իսկական ոսկին, վի կալ, տար, թող քու կնիկն ըլի, իմ էլ քեռեկինը։

Եդնա հարսի շորերը փոխիլ ա տալի, իրան շորերը նրան ա հաքցնըմ, նրանն էլ ինքն ա հաքնըմ, կոպին սազով գլխին դնըմ, տուլին էրեսին ա քաշըմ ու ձիուն վեր ըլըմ։ Էն հարսն էլ էդ ուզեր, զոռով էն մարթի տված ըլըմ, ուրխանալով քեռու ձեռիցը բռնըմ ա ու ճամփա ընգնըմ։ Հրսանքավորնին գնըմ են տենըմ ի՞նչ ոսկի, ի՞նչ բան, մի բան էլա կա ոչ։ Փոր ու փոշման դրանց ուշունց տալով եդ են գալի։ Գալիս են տենըմ հարսը դեռ հլա ձիու վրա՝ ճամփա յա պհըմ, ճնաչըմ չեն, թե դա հարսը չի։ Եդ իրանց զուռնադհոլը դնգ-դնգացնելով, հարսին վեր են ունըմ, գնըմ իրանց գեղը։ Սաղ գեղը հվաքվըմ ա թամաշա, ածըմ են, պար գալի, ուտըմ, խմըմ, հմի էլ հարսին տանըմ են օթախը, հրսանքավորնին էլ հվաքվըմ են գոմը, որ հմի էլ ընդի մի բոլ քեփ անեն, չկել լիսն ածեն-ուրխանան։

Խալխը որ ուտըմ, խմըմ են պրծնըմ հա, հմի էլ զուռնաչքերը մեյդան են բաց անըմ, որ պարի ածեն, պար գան խալխը։ Հարսի օթախիցը չիմ կնանիքը գնըմ են, մնըմ են մենակ հարսն ու իրա տալը։ Դրանք զրից են անըմ դեսից-դենից, եդնա տալն ասըմ ա.— Քու էդ սիրուն աչկերին մատաղ, հարսը ջան, դուն էդ ինչքան սիրո՞ւն ես։

Հարսը ասըմ ա.— Տալը ջան, դուն ինձանից սիրուն ես, ես էլ քու աչկերին մատաղ։

Ասըմ են ու իրար փթաթորվըմ, պչպաչորվըմ են։ Եդնա տալն ասըմ ա.— Հարս ջան, էրնակ կամ ես տղա ըլեի, կամ թե չէ դու, սհե իրար սիրեինք ու ձեռնաբռնուկ անեինք, մի տեղի վրա փախչեինք։

Հարսն ասըմ ա.— Հմի որ աստուն աղոթք անենք, մնիս էլա տղա չի լինի՞լ։

Ասըմ ա.— Էրեսըս նրա ոտի տակը, ո՞ւր ա, թե տհենց բան աներ, ինչքան բախտավոր կլինք։

Եդնա եգանը մթամ թե աստուցն ա խնթրըմ, էրեսը մի էրկու հետ խաչակնքըմ ա, ասըմ ա.— Տալ ջան, հրես աստոծ ինձ տղա շինեց։

Տալը վեր ա թռչըմ, դրան փթաթվըմ, ինքն էլ մի էրկու հետ աղոթքն ա անըմ, ասըմ ա.— Դե արի փախչենք։

Դրանք վեր են կենըմ, քանի խալխը գոմըմը հրսանըքի ալավովն են էլած ըլըմ, դուս են գալիս ու փախչըմ։ Գալիս են հասնըմ քեռուն ու թազա քեռեկնգանը, մի գեղըմ տուն-տեղ են դնըմ, ապրուստ անըմ, հալալ, նամուսով ապրըմ են, նամուսով էլ մեռնըմ։